Ændret forslag til Europa-Parlamentet og Rådets direktiv om ændring af Rådets direktiv 93/6/EØF af 15. marts 1993 om kravene til investeringsselskabers og kreditinstitutters kapitalgrundlag og Rådets direktiv 93/22/EØF af 10. maj 1993 om investeringsservice i forbindelse med værdipapirer (1) (96/C 221/08) (Tekst af betydning for EØS) KOM(96) 292 endelig udg. - 95/0188(COD)

(Forelagt af Kommissionen i henhold til EF-traktatens artikel 189 A, stk. 2, den 20. juni 1996)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 57, stk. 2, første og tredje punktum,

under henvisning til forslag fra Kommissionen (2)

i overensstemmelse med proceduren i traktatens artikel 189 B, og

ud fra følgende betragtninger:

Rådets direktiv 93/6/EØF om kravene til investeringsselskabers og kreditinstitutters kapitalgrundlag (3) og Rådets direktiv 93/22/EØF om investeringsservice i forbindelse med værdipapirer (4) blev vedtaget henholdsvis den 15. marts 1993 og den 10. maj 1993;

gennemførelsesforanstaltninger er nødvendige for anvendelsen af Rådets direktiver om værdipapirer, værdipapirmarkeder og værdipapirmæglere, navnlig når henses til behovet for at tilpasse direktiverne til udviklingen inden for den finansielle sektor;

ifølge artikel 10 i direktiv 93/6/EØF og artikel 29 i direktiv 93/22/EØF forbeholdt Rådet sig selv beføjelserne til at træffe gennemførelsesforanstaltninger i afventning af en efterfølgende retsakt om overdragelse af disse beføjelser til Kommissionen;

i overensstemmelse med traktatens artikel 145, tredje led, skal Rådet tildele Kommissionen beføjelser til at gennemføre de af Rådet udfærdigede forskrifter;

under andenbehandlingen af forslagene til direktiv om kapitalgrundlag og investeringsservice stillede Europa-Parlamentet krav om, at disse beføjelser blev overdraget til Kommissionen;

til dette formål er det nødvendigt at nedsætte et værdipapirudvalg, der kan bistå Kommissionen på disse områder;

det er hensigtmæssigt, at gennemførelsesforanstaltninger træffes i overensstemmelse med proceduren i artikel 2, procedure III, variant a), i Rådets afgørelse 87/373/EØF af 13. juli 1987 om fastsættelse af de nærmere vilkår for udøvelsen af de gennemførelsesbestemmelser, der tillægges Kommissionen (5);

Europa-Parlamentet, Rådet og Kommissionen nåede den 20. december 1994 til enighed om en modus vivendi (6) vedrørende gennemførelsesforanstaltningerne til retsakter vedtaget efter fremgangsmåden i artikel 189 B i EF-traktaten;

direktiv 93/6/EØF og 93/22/EØF bør derfor ændres, således at førnævnte artikel 10 og 29 erstattes med nye artikler indeholdende bestemmelser om, at der nedsættes et værdipapirudvalg, og at Kommissionen, bistået af dette udvalg, overdrages ansvaret for tilpasningen af nævnte direktiver til den tekniske udvikling;

nedsættelsen af Værdipapirudvalget nødvendiggør en række andre ændringer af visse bestemmelser i direktiv 93/6/EØF og 93/22/EØF, der blev indført i afventning af nedsættelsen af Værdipapirudvalget;

behandlingen af sager vedrørende værdipapirer, værdipapirmarkeder og værdipapirmæglere gør en udveksling af synspunkter mellem de kompetente myndigheder og Kommissionen ønskelig; denne opgave bør overlades til Værdipapirudvalget -

UDSTEDT FØLGENDE DIREKTIV:

Artikel 1

Artikel 10 i direktiv 93/6/EØF erstattes af følgende tre artikler:

»Artikel 10

Tekniske ændringer af dette direktiv på nedenstående områder vedtages efter proceduren i artikel 10a:

- tydeliggørelse af definitionerne i artikel 2 for at sikre ensartet gennemførelse af direktivet i hele Fællesskabet

- tydeliggørelse af definitionerne i artikel 2 for at tage hensyn til udviklingen på de finansielle markeder

- ændring af størrelsen af den startkapital, der foreskrives i artikel 3, og beløbene i artikel 4, stk. 6, for at tage hensyn til den økonomiske og monetære udvikling

- samordning af terminologien af affattelsen af definitioner med efterfølgende retsakter om selskaber og dertil knyttede emner.

Artikel 10a

1. Kommissionen bistås af et værdipapirudvalg, i det følgende benævnt »udvalget«, der består af repræsentanter for medlemsstaterne, og som har en repræsentant for Kommissionen som formand.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyntagen til, hvor meget det pågældende spørgsmål haster. Det udtaler sig med det flertal, som er fastsat traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Under afstemningen i udvalget tildeles de stemmer, der afgives af repræsentanterne for medlemsstaterne, den vægt, som er fastlagt i nævnte artikel. Formanden deltager ikke i afstemningen.

Kommissionen vedtager de påtænkte foranstaltninger, når de er i overensstemmelse med udvalgets udtalelse.

Er de påtænkte foranstaltninger ikke i overensstemmelse med udvalgets udtalelse, eller er der ikke afgivet nogen udtalelse, forelægger Kommissionen straks Rådet et forslag til de foranstaltninger, der skal træffes. Rådet træffer afgørelse med kvalificeret flertal.

Har Rådet efter udløbet af en frist på tre måneder regnet fra forslagets forelæggelse for Rådet ikke truffet nogen afgørelse, vedtages de foreslåede foranstaltninger af Kommissionen.

Artikel 10b

1. Udvalget kan, efter anmodning fra formanden eller et af sine medlemmer, behandle ethvert spørgsmål vedrørende anvendelsen af Fællesskabets bestemmelser om værdipapirer, værdipapirmarkeder og værdipapirmæglere.

2. Udvalget behandler ikke specifikke problemer forbundet med individuelle sager.«

Artikel 2

Artikel 29 i direktiv 93/22/EØF erstattes af følgende tre artikler:

»Artikel 29

Tekniske ændringer af dette direktiv på nedenstående områder vedtages efter proceduren i artikel 29a:

- udvidelse af indholdet i listen i bilagets afsnit C

- tilpasning af terminologien i bilagets lister for at tage hensyn til udviklingen på de finansielle markeder

- de områder, på hvilke de kompetente myndigheder skal udveksle oplysninger, jf. artikel 23

- præcisering af definitionerne for at sikre en ensartet iværksættelse af direktivet i Fællesskabet

- præcisering af definitionerne for at tage hensyn til udviklingen på de finansielle markeder ved anvendelse af direktivet

- samordning af terminologien og definitionernes affattelse med senere foranstaltninger vedrørende investeringsselskaber og dermed beslægtede områder

- de øvrige opgaver, der er omhandlet i artikel 7, stk. 5.

Artikel 29a

1. Kommissionen bistås af værdipapirudvalget, etableret i artikel 10a i direktiv 93/6/EØF, i det følgende benævnt »udvalget«, der består af repræsentanter for medlemsstaterne, og som har en repræsentant for Kommissionen som formand.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyntagen til, hvor meget det pågældende spørgsmål haster. Det udtaler sig med det flertal, som er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Under afstemningen i udvalget tildeles de stemmer, der afgives af repræsentanterne for medlemsstaterne, den vægt, som er fastlagt i nævnte artikel. Formanden deltager ikke i afstemningen.

Kommissionen vedtager de påtænkte foranstaltninger, når de er i overensstemmelse med udvalgets udtalelse.

Er de påtænkte foranstaltninger ikke i overensstemmelse med udvalgets udtalelse, eller er der ikke afgivet nogen udtalelse, forelægger Kommissionen straks Rådet et forslag til de foranstaltninger, der skal træffes. Rådet træffer afgørelse med kvalificeret flertal.

Har Rådet efter udløbet af en frist på tre måneder regnet fra forslagets forelæggelse for Rådet ikke truffet nogen afgørelse, vedtages de foreslåede foranstaltninger af Kommissionen.

Artikel 29b

1. Udvalget kan, efter anmodning fra formanden eller et af sine medlemmer, behandle ethvert spørgsmål vedrørende anvendelsen af Fællesskabets bestemmelser om værdipapirer, værdipapirmarkeder og værdipapirmæglere.

2. Udvalget behandler ikke specifikke problemer forbundet med individuelle sager.«

Artikel 3

Artikel 7, stk. 1, i direktiv 93/22/EØF affattes således:

»1. Medlemsstaternes kompetente myndigheder underretter Kommissionen om:

a) enhver meddelelse af tilladelse til et direkte eller indirekte datterselskab, hvis moderselskab eller moderselskaber henhører under et tredjelands ret. Kommissionen underretter Værdipapirudvalget herom

b) et sådant selskabs erhvervelse af kapitalandele i et investeringsselskab i Fællesskabet, som bevirker, at dette investeringsselskab bliver dets datterselskab. Kommissionen underretter Værdipapirudvalget herom.

Når der er meddelt tilladelse til et direkte eller indirekte datterselskab af et eller flere moderselskaber, som henhører under et tredjelands ret, skal koncernens opbygning angives i den anmeldelse, de kompetente myndigheder indgiver til Kommissionen.«

Artikel 4

1. I artikel 2, nr. 12, femte afsnit, i bilag III, punkt 9, og i bilag VI, punkt 9, i direktiv 93/6/EØF udgår ordene »Rådet og«.

2. I artikel 7, stk. 3, i direktiv 93/6/EØF ændres ordene »Rådet og Kommissionen« til »Værdipapirudvalget«.

Artikel 5

Dette direktiv er rettet til medlemsstaterne.

(1) EFT nr. C 253 af 29. 4. 1995, s. 19.

(2) EFT nr. C 152 af 21. 6. 1990, s. 6, og EFT nr. C 50 af 25. 2. 1992, s. 5; EFT nr. C 43 af 22. 2. 1989, s. 7, og EFT nr. C 42 af 22. 2. 1990, s. 7; . . .

(3) EFT nr. L 141 af 11. 6. 1993, s. 1.

(4) EFT nr. L 141 af 11. 6. 1993, s. 27.

(5) EFT nr. L 197 af 18. 7. 1987, s. 33.

(6) EFT nr. C 293 af 8. 11. 1995, s. 1.